Igbale Memeti

U vrijeme naše aktivnosti u sklopu europskog projekta Erasmus+ bili smo na dvotjednoj praksi u frizerskim salonima Evos u Italiji. Već prvi dan u salonu su nas jako lijepo i srdačno primili i počeli s upoznavanjem organizacije salona, proizvoda, alata i načina rada. U salonu smo radili svakodnevno, a uz to smo još imali edukacije koje je vodio gospodin Pino. Upoznavali smo nove proizvode, nove alate i pribor i kako frizer ne prodaje samo uslugu već i proizvode u salonu za njegu kod kuće. Naučile smo kako treba izgledati kvalitetan odnos prema klijentu i kako frizer mora biti ponizan što znači staviti se na raspolaganje drugima i biti stalno na pomoći u bilo čemu.

Naučili smo nove tehnike bojanja, izrade pramenova, šišanja, feniranja, dobili smo na brzini u radu.

U ovoj mobilnosti sve je bilo jako pozitivno, negativnih stvari nema. Ovo iskustvo je za sve nas bilo jako dobro jer smo naučili puno novih stvari, dobili na samopouzdanju i zavoljeli svoje zanimanje. Oduševio me red i čistoća u salonu, jednokratni ručnici i mantili, jednokratne britvice, rukavice, četke koje se nakon svake upotrebe čiste, steriliziraju i stavljaju u celofan. Imaju poseban mikser za miješanje boje. Koriste preparate Creattiva koji se proizvode u Bresci u kojoj postoje linije za svaki tip kose te mnogi novi proizvodi koje još nikad nismo vidjeli. Šampon u pjeni kojeg količinski treba manje nego običnog tekućeg šampona može se koristiti i za pranje tijela i za brijanje, izbjeljivač je u kremi ne u prahu da ne oštećuje kosu, Tress Chic je inovativna pjena za trajnu ondulaciju koja je zamijenila tradicionalni način pravljenja ondulacije, bez neugodnih mirisa, jednostavna za korištenje i vrlo praktična.

Jako mi se svidjelo kako rade u salonu Evos. Imaju drugačije podjele i posebne tehnike koje su puno bolje, brže i jednostavnije. Tehnikama za izradu pramenova se dobiva puno prirodniji i ljepši efekt. Korisnik se u salon prima osim uz pozdrav i osmjeh dodirom, i svakako treba zapamtiti kako se zove. Kod pranja pokreti moraju biti kružni i nježni. Evos inovativnim tehnikama kod feniranja točno znate dobiti volumen, i po potrebi oduzeti ga, te kosi dati sjaj i dobro obraditi vrhove. Kosa se kod feniranja ne odjeljuje da ne ostaju crte, a pravi frizer mora znati fenirati s obje ruke pa nas je to Pino posebno učio. Bilo je jako teško, a kada smo savladali svi su bili sretni! Upoznali smo frizure i trendove iz novih Evos kataloga i pokazivali su nam šišanje kojim se postiže punina koja karakterizira novu kolekciju Petchwork. Nose se frčkave frizure osamdesetih godina, ali i ravna duga kosa s puninom i puno volumena.

Kao posebno iskustvo ja želim izdvojiti gospodina Pina, vlasnika salona Evos u kojem je moja grupa bila na praksi. Osim što je ovlašteni edukator i među najboljim frizerima u Italiji za Evos on je čovjek s velikim slovom č. Čovjek koji mi je vratio ljubav prema ovom poslu, bio je s nama nevjerojatno pažljiv, strpljiv i dobar. Toliko se s ostalim djelatnicima u salonu trudio oko nas i bio uporan da je na kraju naš rastanak bio toliko bolan da je bilo i suza.

Moram reći da sam u Zagrebu dosta izgubila volju za frizersko zanimanje, s praksom nisam više bila toliko zadovoljna i počela sam osjećati veliki umor. U Italiji smo jako puno radili i učili i bili također jako umorni, ali zadovoljni. Jedva smo čekali novi radni dan i dolazak u salon. Na kraju smo pisali test i dobivali ocjene iz praktičnih zadataka uz detaljno objašnjenje i mišljenje kako nam je išlo i kako smo radile. Svidjelo mi se što smo na kraju i mi učenici ocjenjivali Pina i djelatnike salona i mogli reći svoje mišljenje. To su naravno bile same pohvale!

Pino i Evos team volimo vas!!